
În articol este abordat enunţul ca element fundamental într-o comunicare, pentru a-l familiariza pe receptor cu cele 
exprimate în diverse circumstanţe. Sunt relevate viziunile cercetătorilor privind clasificarea propozițiilor după sensul şi 
scopul comunicării, care deocamdată mai diferă de la un autor la altul. Este argumentată corelaţia dintre structura enun- 
tului şi conţinutul lui, cu exemple selectate din patru romane călinesciene. Între scopul pe care îl urmăreşte vorbitorul şi 
structura sintactică ce o preferă spre a-l reda în mod eficient există o legătură indisolubilă. De asemenea, sunt evidenţiate 
particularitățile lexico-gramaticale, semantice şi funcționale ale diverselor tipuri de propoziţii/enunţuri. Este vorba de- 
spre modurile şi timpurile verbale, despre elementele lexicale specifice, topică, intonaţie, repetări etc. 

Cuvinte-cheie: enunţ, comunicare, interlocutor, vorbitor, elipsă, topică, structură sintactică, sensul şi scopul comu- 
nicării, propoziţii enunţiative afective/neafective, propoziții interogative directe totale, parțiale, propoziții interogative 
indirecte. 


LOOKING AT UTTERANCE FROM COMMUNICATION PERSPECTIVE 

This article is tackling the utterance as fundamental element in a discourse, in order to familiarize the receptor with 
the content of what is expressed in many circumstances. The views of linguists are presented in regard to sentences 
classification according to their meaning and aim of communication, which, yet, differ from author to author. The 
relation between the utterance and its content is reasoned with examples collected from four novels by Calinescu. There 
is an indispensible link between the goal of the speaker and syntactical structure of the utterance that he/she prefers to 
use. Lexical and grammatical, semantic and functional peculiarities of different types of utterances are also highlighted. 
It is about verb moods and tenses, specific lexical elements, topical elements, intonation, repetitions etc. 

Keywords: utterance, communication, interlocutor, speaker, ellipses, syntactic structure, meaning and goal of 
communication, effective communication utterances/ non affective, direct total, partial interrogative sentences, indirect 
interrogative sentences. 


E cunoscut faptul că în procesul comunicării vorbitorul poate realiza multiple scopuri: să relateze ceva; să 
solicite o informaţie pe care nu o deţine; să redea stări, atitudini, reacţii, fără a le direcționa spre un interlocu- 
tor concret; să dea cuiva un sfat, să adreseze o rugăminte, un ordin, o replică. Emiţătorul este în drept să ape- 
leze la orice tip de propoziţie, pentru a-şi expune mesajul. Fireşte, contează şi „atitudinea vorbitorului față de 
cele exprimate, raportul acestuia cu interlocutorul (interlocutorii) săi” [9, p.63]. 

În literatura de specialitate atestăm diverse clasificări ale propoziţiilor după sensul şi scopul comunicării. 
În general, în manualele şcolare şi în gramaticile pentru începători se disting propoziții enunţiative, interoga- 
tive şi exclamative. O viziune consacrată, originală prin interpretare şi prin forţa persuasivă a argumentării, 
este cea promovată de către M.Avram, care susține că „orice propoziţie poate fi calificată — şi clasificată — 
din următoarele puncte de vedere: după scopul comunicării, după afectivitate şi după conținutul exprimat, 
corelat cu modalitatea sau felul cum priveşte vorbitorul acţiunea” [1, p.305]. 

În corespundere cu scopul comunicării, se deosebesc propoziţii enunţiative şi interogative. Aceeaşi opinie 
o împărtăşesc lingviştii M.Em. Goian şi C.Mitrea. Oricare dintre cele două tipuri, în funcţie de modul verbului- 
predicat, poate fi propriu-zisă, optativă, potențială şi dubitativă. M.Em. Goian identifică unele mijloace lexi- 
cale de exprimare a îndoielii (în cazul propoziţiilor dubitative): verbe ce arată incertitudinea, suspiciunea, ne- 
hotărârea (a se îndoi, a presupune, a bănui etc.), adverbe şi locuţiuni adverbiale (doar, poate, parcă, pesemne, 
nu cumva Ş.a.). În opinia autoarei, propoziţiile exclamative nu diferă totalmente de cele enunţiative şi intero- 
gative. Deci, propoziții de genul: Cât eşti de nedrept! (SN, p.44) sunt exclamative enunțiative, iar structuri 
ca: - Nu mai este viu, domnule, s-a isprăvit! / - Cum nu mai este viu?! (CN, p.39) sunt exclamative interoga- 
tive. Acestea din urmă „sunt întrebări care nu aşteaptă un răspuns, dar exprimă, de obicei, dezacordul, dez- 
aprobarea, indignarea vorbitorului” [5, p.33]. 

În mai multe cercetări se precizează că „exclamative pot fi celelalte tipuri de propoziţii, inclusiv enunţia- 
tivele” [9, p.65]. Propoziţiile enunţiative şi interogative „devin exclamative când, la acţiunea reală pe care o 
exprimă, se adaugă şi participarea afectivă a vorbitorului (bucurie, revoltă, entuziasm, tristeţe etc.)” [10, p.20]. 
În cadrul acestor două grupuri există şi propoziţii afective sau exclamative şi neafective sau neexclamative. 

Astfel, se evidenţiază propoziţii enunţiative şi interogative afective (cele care exprimă un anumit conţinut, 
dar şi admiraţia, regretul, surprinderea, nemulțumirea), propoziţii enunţiative şi interogative neafective (cele 
care nu dezvăluie starea de spirit, atitudinea vorbitorului, fiind neutre sub aspectul afectivității). Cât priveşte 
cele enunțate şi părerea vorbitorului, se recunosc propoziţii reale, optative, potenţiale, dubitative şi imperative. 

Datorită propoziţiilor interogative reale, se pot formula întrebări ce se referă la o acțiune veridică: 

— De ce nu te înscrii la Conservator? (SN, p.357) 

Propoziţiile interogative optative au verbul-predicat la modul optativ: 

— Ce-ai zice dacă aş concerta puţin? (EO, p.450) 

Interogativele potenţiale conţin o întrebare despre o acţiune posibilă ce depinde de o condiţie, predicatul 
fiind exprimat printr-un verb la modul condițional-optativ: 

— M-ai iubi cu adevărat, când m-ai cunoaşte mai bine? (CN, p.85) 

Interogativele dubitative se construiesc, de regulă, cu un verb la modul conjunctiv sau la indicativ, timpul 
viitor şi redau o nesiguranţă, o bănuială, o ezitare etc.: 

— Asta cine-o fi? (CN, p.99) 

Cu referire la clasificarea propoziţiilor după scopul comunicării, C.Dimitriu menționează că împărțirea 
acestora în clase este mai mult convențională, iar clasele constituite se caracterizează printr-o stabilitate rela- 
tivă. Autorul deosebeşte patru tipuri de propoziţii: enunţiative (cele care trimit la judecăţi), imperative (cele 
care scot în vileag voinţa vorbitorului), interogative (cele care cer informaţii) şi retorice (cele care indică 
absența unei informaţii ce nu aşteaptă clarificarea) [4, p.935-937]. 

C.Dimitriu face distincţie între propoziţiile interogative directe, care pot fi totale şi parțiale, şi propoziţiile 
interogative indirecte. Dacă primele se adresează nemijlocit interlocutorului, de la care se solicită un răspuns, 
atunci cele indirecte, pur şi simplu, semnalează un gol în cunoaştere, lipsa unei informaţii, fără a avea un 
răspuns. S-ar părea că interogativele indirecte coincid cu cele enunţiative, având scopul de a relata ceva. De 
fapt, se confirmă că pentru enunţiative şi interogative directe e comună numai intonația descendentă, în rest 
interogativele indirecte constituie expresia unei lipse de informație. Anume semantica termenului mijlocitor 
(care poate fi un verb de informare sau de declaraţie: a (se) întreba, a chestiona, a (se) afla, a (se) şti sau un 
substantiv: întrebare, chestiune, problemă etc.) permite a include aceste propoziţii în clasa interogativelor, 
primind însă determinativul de „indirecte”. Termenul „indirect ” conturează, într-o măsură oarecare, tipul 
acestor interogative: ele sunt generate de o nedumerire, de incertitudine şi, chiar dacă nu solicită un răspuns 
în mod direct, denotă o situație în care este posibil şi un interlocutor. Deşi vorbitorul nu doreşte să obțină un 
răspuns, acesta poate apărea [4, p.949-952]: 

— Eu nu pricep cine ţi-a dat dumitale voie să vii în spital. (EO, p.196) 

O particularitate a interogativelor indirecte este faptul că ele pot fi transformate în propoziţii interogative 
directe, fără a denatura intenția comunicativă a vorbitorului. Interogativa indirectă, în exemplul anterior, are 
ca echivalent o interogativă directă Cine ţi-a dat dumitale voie să intri în spital? Observăm că modificările 
nu sunt radicale: eliminăm termenul intermediar (a pricepe) şi obţinem o propoziţie interogativă directă ce 
solicită un răspuns. 

Gramatica Academiei propune o clasificare a enunţurilor după scopul comunicării, fiind raportată direct 
la ceea ce vorbitorul doreşte să obțină prin intermediul gândului formulat. Se observă o legătură între dorința 
vorbitorului de a exprima un mesaj şi structura sintactică a enunţului: „În mod prototipic, aserţiunile se core- 
lează cu sintaxa asertivă/enunţiativă; întrebările, cu sintaxa interogativă; directivele, cu sintaxa imperativă; 
expresivele, cu sintaxa exclamativă...” [6, p.25]. 

Astfel, în funcție de scopul urmărit într-o comunicare, se disting: structuri enunțiative, interogative, impe- 
rative şi exclamative. Termenul „structură”, în comparaţie cu enunţul/propoziția ce se află în gramaticile tra- 
diționale, este evident în analiza enunţurilor. Enunţurile asertive redau o judecată a vorbitorului, ele pot include 
o mărturisire, o constatare, o descriere obiectivă sau subiectivă, un avertisment — toate fiind orientate spre in- 
terlocutor. Enunţurile imperative conţin o indicație, o instrucțiune, un ordin, de asemenea, îndreptate spre 
interlocutor, pentru a-l determina să acţioneze într-un mod voit de locutor. Enunţurile imperative cu formă 
negativă funcționează ca interdicții, cele exclamative exprimă un conţinut profund afectiv. Stările afective pe 
care le redau sunt variate: 

e admiraţie: E superb, o piesă rară! (BI, p.509) 

e nemulţumire: Dacă asta se poate numi viaţă! (SN, p.133) 

e reproş: Cât eşti de nedrept! (SN, p.44) 

Enunţurile interogative sunt „structuri sintactice (propoziții sau fraze), specializate pentru a formula între- 
bări” [6, p.31]. Se deosebesc interogative totale, parţiale şi alternative. Interogativele totale presupun un răs- 
puns de tipul da/nu ce ar dezvălui acordul sau dezacordul vorbitorului. Semnalăm şi un alt fapt: dacă răs- 
punsul este negativ, el devine insuficient în plan comunicativ, fiind necesare unele precizări suplimentare, 
pentru a înțelege corect motivele dezacordului, iar acesta nu trebuie să pară prea categoric, căci ar declanşa 
un conflict între interlocutori: 

— Cum se poate?Ți i-au furat țiganii când erau mici? 

— Nu, mi i-a răpit fatalitatea. Pe unul l-am pierdut adineauri, la ora opt. (BL, p.639) 

Interogativele parțiale se identifică uşor după prezenţa pronumelui sau a adjectivelor pronominale intero- 
gative: cine?, ce?, care?, cât?, a adverbelor interogative: unde?, când?, cum?, cât?. Totuşi, ele ar putea fi 
confundate, prin neraportarea lor la context, cu interogativele retorice. În acest caz, elementele interogative 
nu mai au funcția de a orienta interlocutorul spre domeniul în care urmează a fi căutat răspunsul: 

— Cine te împiedică să intri la Conservator? (SN, p.317) 

Acest enunț poate fi interpretat sub două aspecte: vorbitorul cere interlocutorului să-i comunice numele 
unei anumite persoane, care realizează acţiunea dată sau el are intenţia de a-şi contrazice interlocutorul, de 
a-şi demonstra dezacordul în legătură cu replica anterioară. În conformitate cu cel dintâi, e o propoziţie inte- 
rogativă parțială; potrivit celui de-al doilea, o interogaţie retorică, unde cuvântul interogativ se desemanti- 
zează. În această situaţie ambiguă, doar contextul ne ajută să identificăm corect unitatea sintactică respectivă. 

Interogativele alternative se caracterizează prin reflectarea unor opțiuni posibile. Sunt propoziţii coordonate 
disjunctive, uneori însă pot fi coordonate disjunctive şi două părți de propoziție. Coordonarea poate fi „realizată 
la nivelul propoziției, între două / mai multe cuvinte care ocupă aceeaşi poziţie sintactică sau la nivelul frazei, 
între două / mai multe propoziţii care ocupă aceeaşi poziţie sintactică” [6, p.35]. Există coordonate simetrice, 
predicatele lor reprezentate de acelaşi verb, o dată la forma pozitivă, altă dată la forma negativă: 

— Putem sau nu putem apuca alte vremuri? (SN, p.318) 

De asemenea, pot apărea ca alternative părți omogene de propoziţie: 

- Ce preferaţi: teatrul sau cinematograful? (CN, p.72) 

Diversitatea situaţiilor de întrebuințare a întrebărilor impune neapărat şi o serie de mecanisme sintactico- 
semantice din cadrul enunţurilor interogative. În multe cazuri, aceste enunţuri interogative nici nu pot fi 
considerate întrebări propriu-zise, ele aflându-se în corelaţie cu diferite intenţii comunicative ale locutorului, 
generate atât de procese psihologice profunde, cât şi de tendinţe pragmatice. 

Există o anumită conexiune între structura enunţului şi conținutul lui: propoziţiile se împart în analizabile 
şi neanalizabile. Cele dintâi au o nuanţă de afectivitate, indică relațiile apropiate dintre interlocutori. Ele sunt 
proprii, îndeosebi, limbajului familiar: vorbitorul are mai multe opțiuni, nu-l interesează aspectul sintactic al 
ideii emise, ci e preocupat de gândul de a transmite mesajul ca atare. Propoziţiile neanalizabile de tipul: — Uite 
şi Universitatea. /— Da? (SN, p.272) sau Eu am cumpărat-o de la un cunoscut. / — De la cine? (SN, p.198) 
au o frecvenţă redusă în limba literară, „un mod de exprimare rudimentar, de care nu trebuie să se abuzeze. 
Folosirea exclusivă sau preponderentă a unor asemenea propoziţii într-un dialog poate fi considerată un semn 
de nepoliteţe sau chiar de ostilitate” [1, p.316]. 

M.Avram trece în revistă principalele elemente ce pot constitui propoziţii neanalizabile: 

e adverbele de afirmaţie şi de negaţie — „da”, „nu” (combinaţiile „ba da”, „ba nu”): 

— Ai fraţi, nu-i aşa? constată el afectuos. 
— Da! (CN, p.83) 
e interjecţiile, atunci când nu sunt integrate în propoziţie: 
— Respiră adânc! |...] Tuşeşte adânc! [...] Opreşte respiraţia! Bine. 
— Ei? întrebă Ioanide. (SN, p.483) 

e vocativele: 

- Doamna Policrat? se miră Jim, devenit prin instinct şiret şi galant, sunt uimit! (CN, p.133) 

Aşadar, propoziţiile neanalizabile se limitează la părți de vorbire neflexibile şi la forme de vocativ. Absența 
unei organizări sintactice a acestui tip de propoziţii determină imposibilitatea de a opera unele clasificări în 
cadrul lor. 

Propoziţiile cu structură analizabilă pot fi simple şi dezvoltate. Cele simple includ numai părți principale 
de propoziţie (nu e neapărat să le conţină pe ambele): Eu sunt Otilia (EO, p.17), dar cele dezvoltate au şi părți 

secundare de propoziţie (atribute sau complemente): Aici e izvorul (BI, p.80). Atât propoziţiile simple, cât şi 
cele dezvoltate se folosesc mai cu seamă în vorbirea directă şi, desigur, cele mai multe întrebări se încadrează 
în categoria acestora. O trăsătură a lor, atestată în puţine gramatici, este prezenţa adresării ca marcă a vorbirii 
directe (substantive în vocativ, interjecții): 

(1) — Ce vă priviți aşa, frate? (CN, p.35) 

(2) — Ce ziceţi, mă? (CN, p.74) 

Cuvintele de adresare accentuează relaţiile apropiate dintre interlocutori şi caracterul spontan, nepreme- 
ditat al întrebării. În enunţul (1) utilizarea substantivului în vocativ frate, fiind desemantizat, are o pronunţată 
semnificaţie pragmatică. O asemenea formulare indică atitudinea grijulie a vorbitorului de a preveni o even- 
tuală supărare a interlocutorului, ce ar califica intervenţia respectivă ca o ofensă, îl predispune să accepte re- 
plica drept o atenţionare, chiar ca pe un sfat, venit din partea unei persoane apropiate. În exemplul (2) inter- 
jecţia mă, cu rol de adresare, are o funcţie fatică, vorbitorul solicitând părerea interlocutorilor. Însuşi gestul 
politicos de a-i consulta ar trebui să-i stimuleze pe participanţi a conlucra la acest act comunicativ. Specifică 
oralității, ea asigură o implicare mai dinamică a celor cărora le este adresată, relevând relaţii apropiate între 
persoane cu statut egal, de aceea nuanța ofensatoare a lexemului mă este exclusă: nu va avea o influență ne- 
favorabilă asupra interlocutorului. 

De o frecvenţă mai mare se bucură propoziţiile dezvoltate, deoarece, spre deosebire de propoziţiile simple, 
ce permit doar prezentarea unor constatări, primele admit expunerea unor idei ample, argumentate. În unele 
situaţii însă, structurile complexe nu-şi găsesc justificare: fie că interlocutorii se înțeleg să comunice cât mai 
succint, fie că situaţia e de aşa natură că nu necesită a se recurge la ele (în cazul anchetelor, al chestionarelor 
cu răspuns laconic etc.). 

După numărul părților principale de propoziţie incluse, structurile analizabile sunt bimembre (când atestăm 
şi subiect, şi predicat, fiind exprimate sau nu: Timpul trece / şi rectifică totul) (BI, p.695) şi monomembre 
(când avem doar subiect sau numai predicat). Examinate prin prisma corelaţiei dintre conţinutul comunicării 
şi structura sintactică, propoziţiile monomembre sunt foarte rar întâlnite în romanele călinesciene. Acestea 
dispun de valenţe expresive: de a descrie, de a numi, de a evoca sau de a califica un obiect, ceea ce nu-şi 
găseşte aplicabilitate în comunicarea interpersonală, şi anume: în dialog, bazat pe cuplul adiacent întrebare — 
răspuns. 

În general, se delimitează două categorii de monomembre: nominative şi impersonale. Statutul de structură 
independentă a propoziției nominative este determinat de faptul că aceasta realizează un act comunicativ, 
exprimă o idee despre un obiect, un fenomen. 

Astfel, propoziţiile ce urmează se încadrează în clasa monomembrelor nominative: 

— Ne întoarcem la păgânitate, la cultul frumuseţii terestre! Nimfă! 

— Înger! rectifică Babighian. (SN, p.362) 

Enunţul — Înger! conţine o apreciere a celor relatate din partea vorbitorului. 

Propoziţiile monomembre impersonale sunt cele constituite dintr-un verb impersonal, care prin conținutul 
lui nu admite prezenţa unui substantiv în calitate de subiect gramatical sau logic: 

Se vede, iubi loanide! (SN, p.105) 

În funcţie de componentele unei construcţii gramatical-explicite, propoziţiile analizabile pot fi complete 
(comportă o autonomie semantică şi sintactică) şi incomplete (fragmentare sau eliptice, sunt generate de ten- 
dinţa vorbitorilor de a obţine multe informaţii într-un timp foarte scurt, se folosesc mai ales în dialog, pentru 
a evita repetările inutile). 

Fenomenul elipsei este sesizat ca absenţă a unor părți principale sau secundare, lesne subînţelese din con- 
text. Analizate astfel, propoziţiile: 

(1) — Cunoaşteți scrisul? 

— E al meu. (BI, p.302) 
(2) — Ce cauţi pe aici, stimate coleg? îl întrebă. 
— Pe dumneata! (BL, p.48) 
(3) Domnule, cineva mi-a dat să vă dau scrisoarea asta. 
— Cine? 
— Nu ştiu, a plecat. (BI, p.170) 
sunt considerate bimembre eliptice. În exemplul (1) este omis subiectul, în cel de-al doilea lipsesc ambele 
părți principale, dar ele se desprind din context. În exemplul (3) formularea integrală a propoziției (Cine v-a 

dat scrisoarea?) nu este necesară, fiindcă ar imprima dialogului o nuanţă oficială. Într-o conversaţie cotidiană, 
structurile eliptice sunt condiționate de spontaneitate, de nerăbdare, de impulsivitate. 

În Gramatica Academiei se accentuează rolul unor procedee sintactico-semantice cu care se asociază frec- 
vent enunţurile interogative: elipsa, scindarea, izolarea [6, p.36-37]. Cercetătoarea S.Teiuş relevă aşa-numitele 
emisii incomplete ce au o asemenea structură numai la nivel sintactic, deoarece la cel semantic se completea- 
ză în context. Sunt acceptate ca expresii ale unor manifestări subiective ale vorbitorului. „Caracterul complet 
sau suficient al enunţului, afirmă S. Teiuş, trebuie înţeles în raport cu vorbitorul şi situația dată” [12, p.110]. 
Astfel, la analiza propoziţiilor incomplete, a discursului continuu, a izolărilor, a elipsei trebuie să se ţină cont 
de factorul subiectiv, căci ele actualizează starea afectivă a vorbitorului. Tot aici se include şi repetiţia, un 
procedeu sintactic şi stilistic, destul de frecvent în comunicarea axată pe dialog [12, p.110-111]. 

Izolarea „este rezultatul unor procese psihice reflectate în discurs: ezitare, autocorectare, completare etc.” 
[6, p.37]. Comunicarea orală dispune de astfel de mijloace, ca intonaţia, pauzele sugestive, accentul, prin care 
vorbitorul scoate în relief o secvenţă a propoziției emise, concentrează atenţia interlocutorului asupra acelui 
segment al enunţului oral ce conţine ideea principală sau întârzie în continuarea gândului, pentru a avea timp 
să observe reacția interlocutorului. În limbajul scris, aceste fenomene se redau prin structuri sintactice frag- 
mentare, caracterizate prin întreruperea şi apoi prin reluarea lor: 

— Dumneata eşti măritată? Cine este soțul? Dumnealui? (SN, p.201) 

Întrebarea inițială Dumneata eşti măritată? este totală, dar răspunsul ce ar fi confirmat sau ar fi contrazis 
presupoziţia celui care a adresat-o nu ar fi fost unul deplin, pe măsura aşteptărilor. Vorbitorul, printr-o analo- 
gie, prin stabilirea unor legături logice, îşi răspunde sieşi. Răspunsul obţinut în mintea lui a suscitat o altă 
întrebare: Cine este soţul?, la care, de asemenea, se intuieşte răspunsul adecvat. Persoana descoperă, astfel, 
un fapt autentic, parcurge unele etape: necunoaşterea se transformă într-o cunoaştere parțială, iar aceasta, la 
rândul ei, în certitudine. 

În afară de aspectul formal, enunţurile au o serie de particularități semantice şi funcţionale care ambigui- 
zează, de multe ori, încadrarea unei propoziţii într-o anumită categorie. Este vorba, în primul rând, de mijloa- 
cele lexicale şi gramaticale selectate pentru exprimarea variatelor forme de sens. Printre acestea se numără 
modurile şi timpurile verbale, elementele lexicale specifice, topica, intonaţia etc. Datorită acestor procedee 
ce se află la dispoziţia vorbitorului, enunţul reflectă întocmai intenţiile lui comunicative. În momentul struc- 
turării mesajului, îşi actualizează atitudinea faţă de cele ce urmează a fi spuse. În acest scop, el apelează la 
modalităţi de divizare a enunţului. 

Cercetătoarea 1.Hîncu distinge trei tipuri de mijloace formale ce servesc la segmentarea comunicativă 
a enunţului: sintactice (ordinea cuvintelor, repetările); fonetice (intonaţia: accentul logic, pauza); lexicale 
(determinativele, inclusiv articolele, adverbele de accentuare chiar, tocmai, cele de restricţie doar, numai) 
etc. [8, p.22]. 

Un element important în formularea enunțului îl constituie topica, adică ordinea cuvintelor. Limba română 
are o topică relativ liberă, predominantă fiind totuşi ordinea: subiect — predicat — complement. În comunicarea 
orală există o puternică tendinţă de folosire a construcțiilor cu verbul în poziţie iniţială, ceea ce o demonstrează 
şi enunţurile interogative: 

(1) — Cunoaşteţi pe copiii mei? (BI, p.88) 

(2) — Aţi reflectat la cererea mea? (SN, p.374) 

Acest fenomen se explică prin caracterul direct, spontan al întrebării, adresatul concentrându-se asupra 
acțiunii propriu-zise care-l preocupă, dorind să obţină un răspuns prompt. 

În alte situaţii, schimbarea de topică comportă o funcție stilistică, marcând atitudinea afectivă față de cele 
comunicate. Este vorba de topica subiectivă ce nu respectă regulile sintactice, ci se subordonează scopurilor 
comunicativ-pragmatice ale vorbitorului. De obicei, ponderea unui termen este pusă în evidenţă prin plasarea 
lui la începutul propoziției, ceea ce înseamnă că cuvintele se succed în corespundere cu scopul pe care îl are 
vorbitorul. Acest aspect a fost relevat de I.Hîncu, care menționează că topica cuvintelor „îndeplineşte şi o 
funcţie de ierarhizare a componentelor enunțului în raport cu importanţa lor comunicativă” [8, p.24]. Un gând 
analog despre fenomenul topicii îl găsim şi la V.Guţu-Romalo: „Topica indică o ierarhie afectivă sau emfatică 
a termenilor” [7, p.46]. 

De exemplu, în enunţul Dar tânărul cine este, vreo rudă? (EO, p.468), observăm deplasarea pronumelui 
interogativ cine? care, de regulă, în structura propoziției interogative se află pe locul întâi. Interesul vorbitorului 

îl constituie „tânărul” necunoscut, despre care vrea să afle cine este, de aceea substantivul respectiv precedă 
pronumele interogativ. În exemplul Dar buturuga asta la ce-o mai ţii? (CN, p.28), lexemul evidenţiat e pe 
prima poziţie, iar elementul interogativ la ce nu mai apare la începutul propoziției interogative. 

Repetările constituie un procedeu sintactic şi stilistic şi servesc la segmentarea comunicativă a enunțului. 
Reluând o secvenţă, vorbitorul o accentuează, atrăgând atenţia interlocutorului asupra conținutului acesteia: 

— Ce lovitură joasă, domnule, unde vezi dumneata lovitură joasă?! (CN, p.175) 

Intonaţia este un mijloc fonetic, suprasegmental, ce are o valoare indiscutabilă în exprimarea aspectului 
emotiv al vorbirii. Inflexiunile vocii lasă să se întrevadă sentimentele încercate de vorbitor, atitudinea lui față 
de faptul enunțat. În funcţie de intonaţie, putem determina tipul unei propoziții. Chiar şi atunci când nu deslu- 
şim bine cuvintele, ne dăm seama că cel care vorbeşte afirmă ceva, întreabă sau dă un ordin. Intonaţia, în ac- 
cepţia unor autori, este criteriul ce se află la baza clasificării propoziţiilor după sensul şi scopul comunicării, 
anume ea actualizează înţelesul pe care vorbitorul îl atribuie unei structuri sintactice: „Ea contribuie la expri- 
marea mai accentuată şi mai plastică a mesajului”, subliniind, totodată, „atitudinea subiectivă şi cea afectivă 
a vorbitorului” [11, p.78]. În limbajul scris intonaţia unităţilor comunicative este redată cu ajutorul semnelor 
de punctuație — virgula, linia de pauză, semnul întrebării, semnul exclamativ: 

— Ai putea să-ți iei de la lucru acasă, ai găsi ceva să copiezi. 

— Eu? Să co-pi-ez? Eu, ofițer din armata română? (BI, p.101) 

Observăm că ortografierea neobişnuită a verbului are rolul de a suplini în scris valoarea pe care informația 
o realizează în comunicarea orală. Ortografiat astfel, cuvântul co-pi-ez sugerează starea psihologică a vorbi- 
torului, revolta, indignarea ce a generat această structură. 

Dintre mijloacele lexicale ce participă la conturarea semantică a enunţului putem menţiona adverbele de 
accentuare (chiar, tocmai) şi cele de restricţie (doar, numai), a căror valoare vom încerca să o sesizăm din 
următoarele exemple: 

— Ei-— zise acră de nemăritare una — tocmai pe asta ai găsit-o? Pe ofiicioasa asta? (CN, p.71) 

Adverbul tocmai, întrebuințat în acest context, amplifică ideea de dezacord redat de locutor. Acesta con- 
centrează atenția asupra alegerii neadecvate făcute de interlocutor, scoțând în evidenţă reproşul. Materializând 
un act de vorbire spontan, enunţul îmbracă într-o formă expresivă ideea formulată de vorbitor, sugerând, în 
primul rând, atitudinea dezaprobatoare a acestuia față de fapta interlocutorului său: 

— Jim — întrebă ea încă o dată cu glas pierit, strângând pe tânăr de braţ — e chiar adevărat? (CN, p.133) 

Același rol de accentuare îl are şi adverbul chiar. În acest context, el concretizează intenţia vorbitorului 
de a obține certitudinea unui fapt, dezvăluie emoțiile lui, mirarea ce i le-a provocat un lucru despre care a 
aflat pe neaşteptate, deşi îl dorea. 

Propoziţiile interogative parțiale se construiesc cu ajutorul adverbelor interogative unde?, când?, cum?, 
cât?, al pronumelor interogative cine?, ce?, care?, cât? şi al adjectivelor pronominale interogative. 

Rezumând cele expuse supra, constatăm că între scopul urmărit de un vorbitor în procesul de comunicare 
şi structura sintactică pe care o preferă, pentru a-l exprima cât mai eficient, există o legătură indisolubilă. 
Dependenţa structurii sintactice a enunţului de intenția comunicativă a vorbitorului este explicabilă, deoarece 
omul, prin excelență, o ființă creatoare, e mereu în căutare de strategii adecvate, pentru a-şi realiza obiectivele: 
„Vorbitorul creează limba în mod continuu şi o modifică întotdeauna, într-o oarecare măsură, datorită unui 
simplu motiv neesenţial că o realizează în vorbire în circumstanţe particulare” [3, p.137]. Diversitatea enun- 
ţurilor interogative se argumentează prin utilizarea lor în contexte diferite, în care sunt subordonate celor mai 
variate semnificaţii comunicative: enunțarea unui fapt, solicitarea de informaţii, exteriorizarea unor emoții, 
atitudini, formularea unor rugăminţi, reproşuri, ordine etc. Din conţinutul exprimat derivă structura sintactică 
aleasă. Aceasta trebuie să corespundă contextului, întrucât „stratul referenţial al enunţului are drept suport de- 
notativ structura situației desemnate..., indică participanţii la un eveniment şi relația stabilită între ei” [2, p.32]. 

Neîndoielnic, la structurarea sintactică a unui enunț contribuie şi factorul psihologic ce determină carac- 
terul emoţional/raţional al comunicării. Conţinutul subiectului condiționează predominarea aspectului emo- 
tional sau al celui rațional. Astfel, în discuţii cu subiecte de genul: dragostea, prietenia, familia, evenimente 
de răsunet etc. va prevala emoția, pe când într-o conversaţie pe teme sociale, politice, economice, administra- 
tive — raționamentul. 

Un rol important în alegerea tipului de enunţ pentru dezvăluirea unui conţinut îl are forma orală sau scrisă, 
în care se produce comunicarea, fiecare posedând anumite particularităţi. Dacă comunicarea scrisă impune 

unele rigori de ordin gramatical, atunci cea orală este avantajată de limbajul nonverbal şi paraverbal (gesturi, 
mimică, intonaţie, accent). Acestea, substituind o parte din informaţia comunicată, fac să sporească frecvenţa 
propoziţiilor simple, monomembre sau bimembre, a propoziţiilor neanalizabile, fragmentare. Dimpotrivă, 
în comunicarea scrisă se face uz de propoziţii dezvoltate, complexe. Enunţurile neanalizabile se atestă cu 
precădere în dialog, ceea ce este o modalitate de expunere proprie a operelor epice. Deci, fiecare vorbitor are 
posibilitatea să aleagă tipul de propoziţie prin care e apt să-şi comunice gândurile, sentimentele, cu condiţia 
ca structura sintactică acceptabilă să corespundă contextului şi să nu devieze de la principiul politeţii, fapt 
indispensabil într-o comunicare interpersonală eficientă. 

